Bujang Berani Iban Dua (Kanang Anak Langkau)
Tusun Ke-25 KANANG NYIDI, NYERANG MUNSUH “MUNSUH ti diasu ki- tai benung bepeng- kalan ba 100 meter ari endur kitai tu, Tuan,” ku Kanang, sengah-sengah kesal ati mimit. “Aram kita nyerang munsuh nya diatu,” saut Leftenan Yap. Maya nya hari pan udah lemai bendar, urung pukul 6.00 malam.  Pelatun sida nya pan berumban tang bejimat-jimat nyubuk bala munsuh nya awakka sida enda ngadang diri diasu. “Sepi asai kita lagi. Ngumba- ngumba kita nya, ngaga diri berani tama menua kami enda beradat,” ku Kanang muchau dalam ati. Makin deras kebak tungkul ati iya. Kanang enggau Banta ngepunka serang lalu nimbak dua tiga iku munsuh ti terang amai dipeda rebah kena leka senapang seduai. Udah nya munyi leka ujan peluru munsuh malas timbak seduai. Bala Iban Tracker sereta sedadu pelatun nya pan sama-sama mansang semak- sesemak sambil nimbak-penimbak tunga endur munsuh. Bebalas-balas timbak mih pelatun Kanang enggau munsuh. “Apuuu… Mensia tauka antu nyin, Banta? Kati tubuh iya nya enda ulih empa peluru? Uji nuan bediri ba bau aku, lalu timbak munsuh nya enggau SMG tu,” ku Kanang nelai bakih iya nya. Seduai pan mansang semak agi. Udah iya tepedaka munsuh ti enda ulih empa peluru nya, Renjer Banta pan bediri ba tandan bau Kanang lalu nimbak munsuh nya. Peda iya tejula munsuh seiku nya rebah lalu mati. Lebuh Kanang meresa tubuh munsuh nya, dia iya meda tubuh munsuh seiku nya semina bisi bekau chelum-chelum, madai mimit kena peluru. Pala iya sebuti ke rajai aja. MUJUR NGALAHKA MUNSUH Maya nya pelatan Kanang mu- jur munuh 13 iku munsuh lalu nangkap seiku aja ti bakal. Tembu bala munsuh ari Indonesia nya gasakka bala Pelatun Kanang. Pengkalan munsuh nya pan diserungkai sida. Kelimpah ari senapang enggau peluru munsuh, mayuh macham senyata bukai bisi ditemu sida baka kereban bom, enggau wayar eletrik. Kereban bom nya umbas kena ngebom lalu ngeruntuhka sebuah tekat ai hidro tauka andau ti besai-besai. Nya mih, tentu munsuh nya ukai orang sengapa. Tentu sida nya raban komando ti chukup latih sereta berani. Patut mih munsuh nya kala bedengah sepelatun Regimen Infantri Singapura Kesatu. Kanang betempap dada gaga ati ensepi diri mujur nguluka pelatun sedadu Malaysia nya nyidi lalu bedengah munsuh nya. Enti na-dai Iban Tracker (Kanang), kada enda mayuh agi sedadu Malaysia kena dengah raban komando Indonesia nya, nih? Nasit ga Petara ngasuh buku betemu enggau ruas. Sapa lebih kering sereta pintar ari pangan menang mih! Udah meda enggau mata diri empu, seiku munsuh ti enda ulih empa peluru, Kanang pan berengkah belajarka mayuh macham taktik perang. Munuh tauka dibunuh, nya sigi jaku peransang sedadu. KANANG NYELAMATKA KEPALA SEDADU Seiti agi pekara ti enda disadang iya nyadi maya iya ba raban 42 Komando British bulan Disem-ber 1963. Maya nya Indonesia majak deka nyerang Malaysia. Maya pelatun Kanang betempuh enggau sedadu Indonesia di Lubuk Antu, bala munsuh nyau deka mujur bedengah tuai pela- tun sida. Maya nya mih Kanang, enda ngira mati idup lalu mai kepala sedadu sida nya rari lalu nyelamatka iya ari dengah munsuh. Asai ti digenggam semengat belama mih bejalaika pengawa sedadu, ku Kanang maya ti berandau sereta bekenangka nasit diri maya nya. Mimit da iya nyau deka kena tangkap sedadu Siliwangi ari Indonesia. Sebedau diperesa bala askar nya, nasit ga iya jampat bepikir lalu nukar pekayan sedadu iya enggau pekayan periman. Iya mega belakun ngaga ulah baka orang periman tauka rayat selama. Senapang, peluru enggau semua pekakas sedadu dibuai iya magang. Iya enda ditan sedadu Indonesia nya laban sida sigi nyangka iya rayat selama, engka laban iya nyaut sida nya ngena jaku Iban. ENGGAU BINI IYA Pengingat pasal bini iya Helen Latai Anak Intie, bisi dua pekara berat sereta selalu nyadi tukis bemain betandu-tandu dalam pala iya. Ujung taun 1964 Kanang enggau bala Iban Tracker ti bukai dipinta gawa enggau Ist Royal New Zealand Army di Simanggang (Sri Aman). Dia mih sida dilatih baru ngena chara komando maya bejalaika pengawa di kampung. Maya nya mega perang (konfrontasi) nyau datai ba pengujung, taja apin ambis. Maya ba kem sedadu nya Kanang bisi seiku Iban Tracker tinyadi bakih iya. Bakih iya nya tuai agi ari iya lalu enda kala disebut iya nama.Entah nama kebuah bakih iya nya seredah berandauka pasal indu sida serumah di Sungai Skra, Simanggang. “Aku bisi anak menyadi indu seiku di rumah panjai kami din.Bajik, jelan indu. Peda aku, ipak nuan amai. Iya dara bungas baru angkat dara,” ku bakih iya nya. Kanang tekenyit lalu betelai dalam ati diri ninga jaku bakih iya nya. “Kada indu nya bisi ati ke aku? Nyebut utai sengapa, bakih tu. Aku tu nadai ati deka bebini naka ke diatu. Nadai runding deka besulu enggau indu. Engka laban kelalu kisuk ngetanka menua ari kachau munsuh, kini?” Taja pia, maya pemisi ujung taun 1964 nya Kanang setuju nitihka bakih iya nya ke rumah panjai sida di Sungai Skra Hilir. Datai di rumah panjai nya, Kanang lalu diasuh bakih iya nya bekelala enggau apai indai indu nya. Malam nya mega bakih iya nya ngansak  anang ngayap indu nya. Maya ti tepedaka indu ti baru beumur empat belas taunnya siang hari tadi, sigi udah deras kekebak ga tungkul ati Kanang meda pemajik indu nya. Engka udah bisi tekait ati iya.Kada nya sama bela deka ngerembai tungkul bungai pengerindu? Nitihka semaya malam nya, bakih iya nya pan ngulukaKanang ngayap. Keketap sereta kesal mimit ati Kanang udah ti dibukaka bakih iya nya pintu bilik orang indu nya. Iya pan tama begadai-gadai ke dalam bilik. Ninga bisi orang tama bilik sida, apai indu nya pan angkat ari peninduk iya lalu tepedaka Kanang. “Oh… Nuan nya Jang! Lalu mih. Bisi Endun Latai ba peninduk iya dia. Alai mih tama mih,”ku apai orang indu nya. Kanang nyingkang baru nuju peninduk orang indu. Ninga bisi rejat kaki mensia Latai pan tedani lalu angkat duduk. Iya asai ke bisi meda senaya orang lelaki benung duduk ba tisi katil iya. Iya pansut ari kibung lalu nyapa. “Oh… Nuan nya, wai! Lapa duduk dia aja, dih? Kati jai katil kami, alai nuan enggai lalu, pia? Lalu mih, bujang berani buah ati,bujang mereti tampun puji,” pia ku indu dara biak nya. Kanang tuchum-tuchum lelegup lalu angkat tama katil orang indu nya. Seduai sama duduk lalu berandau semalam-malam. “Endang nemu aku deka datai malam tu ga nuan, nih,” ku Kanang ngepunka randau. “Bisi ga andal mimit, taja enda tentu arap. Kada orang perintah baka kita nya, amat ka ke kami,” ku orang indu nya. “Ka mih tu, nya mih kebuah berani datai,” ku Kanang.“Au, manah mih nya, wai. Pelaba aku, udah nemu apai enggau indai aku tadi nuan bisi ditu?” ku Latai. “Au. Apai nuan mih ngelaluka penatai aku tadi. Nya alai penatai aku tu malam tu bisi tuju mih wai. Munyi ku sempama ajar niang aki aku suba: Dipelam pan buah rian tampak mih bau, ditungkus pan abus tekebu mih abu, dibungkus pan landak chechukak mih bulu,disalamka aku agi mih nuan nemu. DIKANGAU MAYA PEMISI NIKAH  Maya Malaysia agi charut enggau Indonesia ba taun 1964, Kanang dikangauka tuai iya (Kepala Sedadu British) mantu sedadu Malaysia di garis antara menua Kalimantan-Sarawak.Maya nya Kanang endang udah minta pemisi (cuti Khawin) nikah. Reti nya iya minta pemisi laban ti deka nyambut rami melah pinang iya empu ba Sungai Skra Hilir, kenu ku jaku. Enda mukai-mukai maya agi tawas siang lemai nya, sebuah bilun helikopter datai lalu muai butul seiti ti ngundan selambar surat perintah ari pemesai sedadu di Kuching. Surat nya merintah Kanang enda tau enda nurun nguluka pelatun iya bejalaika pengawa ba garis antara menua Kamlimantan (Indonesia) –Sarawak (Malaysia). (Betampung ba Tusun Ke-26 minggu nyin ila) Cherita pasal Bujang Berita Iban jeman Raja Brooke di Sarawak dilekaka aku naka tu dulu. Sekumbang ke nganti pansik sida ti bukai aku mai pemacha ngenang pasal cherita pasal bujang berani Iban (Iban Warriors) jeman British, sepengudahmenua Sarawak ti dipegai Koloni British. Cherita pasa Kanang Anak Langkau tu endang asil ari pansik aku empu maya ti betemu mua enggau Kanang empu di Sibu (SMK Sibu Jaya) taun Engka bala pemacha bisi tanya tauka deka ngirum gambar ti releven ngagai aku tau giga aku ba lumur Whatapps tu: 013-8325146 Oleh HARRY USUP UMBAR 
See author's posts
